
Την Τρίτη 9 Δεκεμβρίου 2014 και ώρα 8.00 μ.μ. θα πραγματοποιηθεί η παράσταση Θεάτρου Σκιών του Γιάννη Πάφιου Ο Καραγκιόζης Προφήτης στο Σπίτι της Κύπρου, Ξενοφώντος 2Α, Σύνταγμα.

Συντελεστές θα είναι ο Γιάννης Πάφιος, καραγκιοζοπαίχτης, Νίκος Πάφιος, Βοηθός και Νεόφυτος Πάφιος, βοηθός.

Ο Πασάς εκφράζει το παράπονο και τον καημό του στον Χατζηαβάτη ότι ο πατέρας του, ο Σαρκαζίν Αγάς, με τον αιφνίδιο θάνατό του άφησε απλήρωτους πολλούς εργάτες οι οποίοι δούλευαν στα κτήματά του.  Έτσι, λοιπόν, έδωσε εντολές  στον Χατζηαβάτη να ντελαλήσει σε όλη την χώρα, με τη βοήθεια του επιστήθιου φίλους του Καραγκιόζη, για να έρθουν οι ενδιαφερόμενοι να πληρωθούν με βάση τα μεροκάματα που δούλεψαν, με την επιφύλαξη, όμως, να μην διανοηθούν να πουν ψέματα, γιατί θα τιμωρηθούν και θα φυλακισθούν στα μπουντρούμια.  Έτσι λοιπόν, ο Χατζηαβάτης βρίσκει τον Καραγκιόζη και τον ενημερώνει για τα πεπραγμένα του Σαραϊού, όπου διαπραγματεύονται, σκέφτονται, αποφασίζουν και διατάζουν για την πορεία της υπόθεσης.  Το έργο εξελίσσεται με την παρουσία και άλλων ηρώων του Θεάτρου Σκιών που περνούν από το Σαράϊ να πληρωθούν.  Για να δούμε, όμως, θα πληρωθούν όλοι, περιλαμβανομένου και του Καραγκιόζη; Η συνέχεια στο πανί…, όπου μας περιμένουν πολλές εκπλήξεις.

Ο Γιάννης Πάφιος γεννήθηκε στην Πάφο το 1960, όπου ολοκλήρωσε και τις εγκύκλιες  σπουδές του.  Σπούδασε στην Ανωτάτη Βιομηχανική Σχολή Πειραιά και σήμερα εργάζεται στη Δημόσια Υπηρεσία της Κύπρου.  Από παιδί παρακολουθούσε και συμμετείχε στις παραστάσεις Θεάτρου Σκιών του πατέρα του Αχιλλέα Πάφιου και του παππού του, αειμνήστου καραγκιοζοπαίχτη, Χριστόδουλου Πάφιου.  Από το 1987 μέχρι και σήμερα συνεχίζει την παράδοση της οικογένειας με παραστάσεις σε όλη την Κύπρο, έχοντας δίπλα του τους τέσσερεις γιούς του.

Η εκδήλωση πραγματοποιείται με τη στήριξη των Πολιτιστικών Υπηρεσιών του Υπουργείου Παιδείας και Πολιτισμού της Κύπρου.

